b"\n_START_ARTICLE_\nAberdeen\n_START_SECTION_\nEtymologi for Obar Dheathain\n_START_PARAGRAPH_\nDet moderne g\xc3\xa6liske navnet p\xc3\xa5 byen er Obar Dheathain (skotsk Aiberdeen): \xc2\xabobar\xc2\xbb (fra det piktsike ord aber) betyr sammenflytingen av elver, og \xc2\xabDeathain\xc2\xbb oversettes vanligvis for Don. Faktisk dreier det seg om Dees og Dons elvemunninger, som romerne oversatte Deva og Devona, den moderne Devanha. Det latinske ordet Devona stemmer fra det gammelgresk \xe1\xbc\xa1 \xce\x94\xce\xae\xce\xbf\xcf\x85\xce\xb1\xce\xbd\xce\xb1, som Ptolemaios fra Alexandria translittererte navnet p\xc3\xa5 den keltiske elvegudinne Deathain, et ord at han falskt oversatt til gudinne.\n_START_SECTION_\nHistorie\n_START_PARAGRAPH_\nDagens Aberdeen er en sammensmelting av to middelalderbyer, Old Aberdeen og New Aberdeen, som begge kan f\xc3\xb8re sin dokumenterte historie tilbake til det 12. \xc3\xa5rhundre. Selv om de to middelalderbyene bare ligger et par kilometer fra hverandre opprettholdt de begge sin egen identitet frem til moderne tid og ble ikke sl\xc3\xa5tt sammen f\xc3\xb8r i 1891. Gamle kilder omtaler ofte \xc2\xabThe cities of Aberdeen\xc2\xbb (merk flertall)._NEWLINE_Old Aberdeen ligger like s\xc3\xb8r for utl\xc3\xb8pet av elva Don, og vokste opp rundt St. Machar katedralen, og var et viktig kirkesenter fram til reformasjonen. If\xc3\xb8lge en gammel legende ble den f\xc3\xb8rste kirken p\xc3\xa5 dette stedet bygget s\xc3\xa5 tidlig som det 6. \xc3\xa5rhundre. Katedralen ble bispesete i 1131, og den n\xc3\xa5v\xc3\xa6rende katedralbygningen ble p\xc3\xa5begynt i det 12. \xc3\xa5rhundre. I 1495 ble den f\xc3\xb8rste delen av det som senere ble University of Aberdeen, King's College, grunnlagt av biskop Elphinstone._NEWLINE_New Aberdeen var et viktig handelssenter fra det 12. \xc3\xa5rhundre. Vilhelm I av Skottland hadde en residens der, og ga byen sitt f\xc3\xb8rste charter i 1179; den hadde tidligere f\xc3\xa5tt visse byrettigheter av David I. New Aberdeen vokste fram nord for utl\xc3\xb8pet av elva Dee, og elveoset utgjorde en av de beste naturlige havnene i denne delen av Skottland._NEWLINE_I 1336 ble den brent ned av Edvard III av England, men ble snart bygget opp igjen. Byen hadde da en periode navnet New Aberdeen. Byarkivet er et av de eldste i Skottland, og g\xc3\xa5r tilbake til 1398. Med unntak av en kort periode dekker det hele historien frem til i dag._NEWLINE_Under kong Robert Bruce fikk byen, som takk for sin st\xc3\xb8tte under den skotske uavhengighetskrig, skogen Stocket av kongen. Dette omr\xc3\xa5det brakte store inntekter, som fortsatt kommer byens befolkning til gode gjennom offentlige tiltak._NEWLINE_New Aberdeen fikk sitt eget universitet i 1593, da Marischal College ble grunnlagt. Marischal College og King's College i Old Aberdeen var separate universiteter fram til det 19. \xc3\xa5rhundre, og ble sl\xc3\xa5tt sammen i 1870 til det som i dag er University of Aberdeen._NEWLINE_P\xc3\xa5 grunn av angrep fra baron i omr\xc3\xa5det hadde byen kraftige forsvarsverker, men innen 1770 var alle byporter fjernet. Under striden mellom rojalister og covenanters ble byen plyndret av begge sider. I 1715 erkl\xc3\xa6rte byens ledere at de st\xc3\xb8ttet James Francis Edward Stuart (The Old Pretender), og i 1745 bodde hertugen av Cumberland en tid i Aberdeen f\xc3\xb8r han angrep Charles Edward Stuart (The Young Pretender).\n_START_SECTION_\nFestivaler\n_START_PARAGRAPH_\nDet arrangeres mange festivaler i Aberdeen, bl.a. Aberdeen International Youth Festival (verdens st\xc3\xb8rste kunstfestival for unge kunstnere), Aberdeen Jazz Festival, Rootin' Aboot, Triptych, Word (litteraturfestival) og DanceLive. Aberdeen Student Show har v\xc3\xa6rt arrangert \xc3\xa5rlig siden 1921.\n_START_SECTION_\nMusikk\n_START_PARAGRAPH_\nBarene i Belmont Street er spesielt kjent for live musikk. Popul\xc3\xa6re konserter holdes bl.a. i Aberdeen Exhibition and Conference Centre (AECC), Aberdeen Music Hall og The Lemon Tree, i tillegg til p\xc3\xa5 flere mindre steder som The Tunnels, The Moorings, Drummonds, Moshulu, and Snafu. Kjente musikere fra Aberdeen er Annie Lennox, Emeli Sand\xc3\xa9, kultbandet Pallas og samtidskomponisten John McLeod."